Nu er flere elbiler end dieselbiler på vejene herhjemme

Det er efterhånden flere år siden at dieselbilen blev overhalet i salgsstatistikkerne. Men Danmark står i denne uge foran en historisk milepæl i bilparken. For første gang nogensinde overhaler elbilerne dieselbilerne i samlet antal – ikke bare blandt nyregistrerede biler, men på de danske veje som helhed.

Ifølge de seneste tal fra Bilstatistik var der mandag registreret knap 552.500 elbiler i Danmark. Samtidig fortsætter antallet af dieselbiler med at falde, og med det nuværende tempo i både nyregistreringer og afmeldinger peger udviklingen klart på, at elbilen passerer diesel allerede torsdag eller fredag i denne uge.

Skiftet markerer mere end blot en symbolsk sejr for elbilen. Det er et tydeligt tegn på, at danskerne for alvor har ændret vaner – og at elbilen er gået fra at være et alternativ til at være det naturlige udgangspunkt for mange bilkøbere.

Udviklingen skyldes ikke én enkelt faktor, men et samspil mellem politiske beslutninger og massive investeringer i infrastruktur. Især den politiske beslutning om at sænke registreringsafgiften på elbiler har haft stor betydning for danskernes appetit på elbiler og gjort dem økonomisk attraktive for langt flere husstande. Samtidig er ladeinfrastrukturen blevet kraftigt udbygget over det seneste årti. I dag findes der omkring 50.000 offentlige ladepunkter i Danmark, og netop kombinationen af lavere priser og nem adgang til opladning har fået mange til at droppe diesel og benzin.

Blandt de aktører, der har spillet en central rolle i omstillingen, er Clever, som er ejet af energi- og fibernetkoncernen Andel. Clever har arbejdet målrettet med elbiler og opladning siden 2009 og har investeret milliarder i at gøre opladning tilgængelig – både hjemme, på arbejdspladsen og langs de danske veje.

Hos Clever beskriver man milepælen som et vendepunkt snarere end en afslutning.

– Nu går elbilen fra at være et alternativ til at være det nye udgangspunkt. Diesel er overhalet, og trafikken har skiftet retning. Men det er vigtigt, at vi ikke ser det som en målstreg. Det er et vendepunkt, der forpligter, og vores opgave er fortsat at gøre skiftet til elbil enkelt og trygt, så endnu flere vælger fossilbilen fra, siger Christina Fink.

Ifølge hende er elbilens gennembrud resultatet af langsigtede investeringer og tidlige valg – også i en periode, hvor markedet endnu ikke var klar, og hvor elbilen stadig var dyrere end de fossile alternativer.

– Vi investerede i ladeinfrastruktur, da mange andre stadig tøvede. Samtidig byggede vi tætte partnerskaber med bilbranchen, ejendomssektoren og detailhandlen, fordi vi vidste, at omstillingen kun lykkes, hvis man løfter i flok. Det, kombineret med de politiske rammer, har givet Danmark et forspring, som i dag kommer elbilisterne direkte til gode, siger hun.

Milepælen falder samtidig sammen med, at elbilen for længst har indtaget rollen som danskernes foretrukne valg. I dag vælger omkring ni ud af ti private bilkøbere en elbil, når der skrives under på en ny bilhandel – et valg, der for mange både handler om pris, bekvemmelighed og grøn samvittighed.

Ser man frem mod 2030, forventes udviklingen kun at accelerere. Clever vurderer, at Danmark kan passere 1,6 millioner elbiler inden for få år. Det stiller nye krav til ladehastighed, kapacitet og fleksible løsninger, der kan følge med danskernes skiftende behov.

– Når antallet af elbiler vokser i det tempo, vi ser nu, skal infrastrukturen kunne bære trafikken. Derfor fortsætter vi med at investere i nye ladeløsninger over hele landet. Allerede i første halvår lancerer vi et nyt produkt, som gentænker måden, vi lader på, og giver elbilisterne flere relevante valgmuligheder, siger Christina Fink.

Nu er flere elbiler end dieselbiler på vejene herhjemme