Hver femte bil der sælges i EU er nu elektrisk

Selvom EU har valgt at udskyde og justere nogle af de mest vidtgående CO2-krav til bilproducenterne, vokser salget af elbiler markant i Europa. I november var mere end hver femte nyregistrerede bil i EU elektrisk – et tydeligt tegn på, at omstillingen ikke er sat på pause, men snarere har fået sit eget momentum.

I alt blev der indregistreret 887.491 nye personbiler i EU i november. Det svarer til en fremgang på 2,1 procent sammenlignet med samme måned sidste år. Dermed fortsætter en stabil udvikling, hvor bilsalget måned for måned holder sig på et lidt højere niveau end i 2024. Ser man på året som helhed, er der indtil videre registreret knap 9,9 millioner nye personbiler i EU, hvilket er en stigning på 1,4 procent.

Den mest opsigtsvækkende bevægelse finder man dog i elbilsegmentet. I november blev der registreret 188.730 nye elbiler i EU. Det er en stigning på hele 44,1 procent sammenlignet med samme måned sidste år. Elbilerne stod dermed for 21,3 procent af alle nye biler – et niveau, der for få år siden virkede urealistisk på tværs af så mange markeder.

Udviklingen sker samtidig med, at EU-Kommissionen den 16. december 2025 præsenterede en ny såkaldt Automotive Package, som justerer rammerne for bilindustrien. Her blev det tidligere 2035-mål om fuldt stop for nye fossilbiler erstattet af et krav om 90 procent reduktion i bilernes CO2-udledning under kørsel. Pakken lægger samtidig op til, at medlemslandene i højere grad selv skal sætte nationale mål for udbredelsen af nul- og lavemissionskøretøjer.

Ifølge Mobility Denmark ændrer justeringerne ikke ved den overordnede kurs, men giver producenterne lidt mere luft – og stiller samtidig større krav til politisk handling i de enkelte lande.

– EU-Kommissionen justerer rammerne, men retningen mod elbiler ligger fast. Den nye pakke skaber større klarhed for producenterne og understreger behovet for nationale initiativer, hvis elektrificeringen skal fastholde tempoet, siger administrerende direktør Mads Rørvig.

Tyskland og Frankrig rører på sig

Kigger vi på de enkelte lande, er Danmark stadig duksen i EU. Men de store bilmarkeder er i den grad begyndt at røre på sig; således er både Frankrig og Tyskland kommet over 20 procent markedsandel til elbiler. På trods af en markant ringere ladeinfrastruktur, end vi har herhjemme.

Omvendt er det de tidligere østlande, der hænger i bremsen. I Bulgarien blev der eksempelvis bare solgt 228 elbiler i november måned, svarende til 0,8 procent af det samlede bilsalg.

Hver femte bil der sælges i EU er nu elektrisk