De mest populære elbiler i 2026 blandt private – hele listen

I årets første fire måneder er der blevet indregistreret 48.688 nye elbiler i Danmark. Det svarer til 80,5 procent af det samlede bilsalg. Kigger vi udelukkende på biler, der er købt af private, er tallet 26.369 elbiler. Hele 96,3 procent af de nye biler, der blev solgt til private i april, var elbiler. Det er den højeste elbilandel blandt private bilkøbere nogensinde.

Men hvad er det så for biler, hr. og fru Danmark vælger? Øverst ligger Skoda Elroq med 2.833 privatregistreringer. Lige efter følger Toyota bZ4X med 2.773. Først på tredjepladsen dukker Tesla Model Y op med 1.541 biler.

Det er et markant skifte. Tesla Model Y er stadig en af markedets stærkeste elbiler, men privatkøberne spreder sig i stigende grad ud over flere mærker – og især de mere praktiske familie-SUV’er rammer plet.

Privatkøberne vælger fornuften

Skoda Elroqs førsteplads siger en del om, hvor elbilmarkedet bevæger sig hen. Danskerne jagter ikke nødvendigvis den mest hypede bil, men den bil, der passer bedst til hverdagen: god plads, fornuftig rækkevidde og en pris, der ikke får privatbudgettet til at slå kolbøtter.

Toyota bZ4X er måske endnu mere opsigtsvækkende. Modellen fik en svær start, men private købere har tydeligvis fået øje på den, efter at priser og tilbud er blevet skarpere. Med 2.773 registreringer ligger den kun et mulehår efter Elroq. Faktisk har Toyota hele tre modeller i top 8.

Tesla Model Y er stadig stærk, men den er ikke længere urørlig.

De mest populære elbiler i 2026 blandt private – hele listen