Elbilerne stormer frem i EU

EU’s bilmarked kom roligt fra start i februar. Antallet af nye personbiler holdt sig stort set på samme niveau som året før, og det peger på et marked, der hverken buldrer frem eller bremser op. Men ser man nærmere efter, er der én udvikling, som stikker markant ud: Elbilerne fortsætter med at vinde terræn.

I februar blev der registreret 865.437 nye personbiler i EU. Det er kun en mindre fremgang på 1,4 procent sammenlignet med samme måned sidste år. Ser man på årets første to måneder samlet, er billedet det samme. Her er markedet vokset beskedent med 1,2 procent.

Elbilerne trækker læsset

Til gengæld er der langt mere fart på elbilerne. I februar blev der registreret 158.280 nye elbiler i EU. Det svarer til en fremgang på 20,6 procent på bare ét år. Samtidig voksede elbilernes andel af det samlede bilsalg til 18,3 procent.

For forbrugerne betyder det én ting: Elbilen bliver stadig mindre niche og stadig mere normal. Den fylder mere i statistikkerne, mere hos forhandlerne og mere i de valg, europæerne træffer, når der skal ny bil i indkørslen.

Danmark kører foran resten af EU

Danmark ligger samtidig helt i front. Her blev der i februar registreret 11.933 nye biler, hvilket er 2,8 procent mere end året før. Men det mest opsigtsvækkende er, hvor stor en del af dem der var elektriske: 9.736 biler. Det svarer til hele 81,6 procent af nyregistreringerne. Det gør Danmark til det EU-land, hvor elektrificeringen er længst fremme.

Mobility Denmark kalder udviklingen positiv og peger på, at stabile markedsforhold giver bilbranchen bedre mulighed for at håndtere de store forandringer, der foregår lige nu. Samtidig fremhæver organisationen, at Danmark viser, hvor meget rammevilkår kan betyde for tempoet i omstillingen.

– Det er tydeligt, at den grønne omstilling sætter sit præg på udviklingen i EU, men ikke i samme tempo som i Danmark. Det understreger, hvordan stærke rammevilkår kan accelerere elektrificeringen, så elbiler er blevet en central del af vejen mod at nå Danmarks klimamål. Det er afgørende for den grønne omstilling og den videre udvikling, at det er nemt og attraktivt for mange at vælge grønt, siger Mads Rørvig, adm. direktør i Mobility Denmark.

Elbilerne stormer frem i EU