600.000 elbiler: Nu er Danmark for alvor blevet et elbilland

Danmark har rundet en ny milepæl på vejene. Der kører nu 600.000 elbiler rundt i den danske bilpark, og det siger noget ret klart om, hvor hurtigt udviklingen er gået. For under et halvt år siden passerede bestanden 500.000. Nu er yderligere 100.000 kommet til.

Flere modeller, bedre teknik og lav (eller ingen) registreringsafgift har, sammen med de stigende benzinpriser, fået langt flere til at skifte benzin og diesel ud med strøm.

– 600.000 elbiler på vejene viser, hvor hurtigt udviklingen kan gå, når rammerne er rigtige. Det er især de økonomiske incitamenter, der har gjort det attraktivt og muligt for mange danskere at vælge elbil. Det er vigtigt, for det er tydeligt at se, hvor meget udviklingen har betydet for CO₂-emissionen blandt nye personbiler, siger Mads Rørvig, administrerende direktør i Mobility Denmark.

Ifølge Mobility Denmark er den gennemsnitlige CO₂-udledning fra nyregistrerede personbiler faldet markant de seneste år. I 2020 lå gennemsnittet på 117 gram CO₂ pr. kilometer, mens det i 2025 var faldet til 41 gram pr. kilometer.

Prisen er afgørende

Men milepælen er også en påmindelse om, at udviklingen ikke fortsætter af sig selv. Ifølge Mobility Denmark kan Danmark nå op omkring 1 million elbiler i bilbestanden allerede i 2027, hvis politikerne vil gøre dem ved med at være til at betale.

Branchen peger på, at den planlagte indfasning af registreringsafgiften fra 2027 kan gøre mange elbiler dyrere og dermed lægge en bremse på den udvikling, der ellers har haft fart på.

– Den planlagte indfasning af registreringsafgiften på elbiler vil medføre markante prisstigninger, hvilket kan bremse udviklingen. Vi er spændte på, om det kommende regeringsgrundlag vil inkludere en ny og fremtidssikret model for bilbeskatningen. Flere partier har i løbet af valgkampen præsenteret deres bud på fremtidens bilbeskatning. Det giver nu en oplagt mulighed for at skabe en langsigtet model, der gør det permanent attraktivt at vælge grønt – for eksempel ved at afskaffe registreringsafgiften på elbiler, siger Mads Rørvig.

Tesla topper

Toppen af den danske elbilbestand viser også, hvilke modeller der for alvor har fået fat. Tesla Model Y ligger nummer ét, efterfulgt af Volkswagen ID.4 og Tesla Model 3. Derefter kommer Skoda Enyaq iV og Volkswagen ID.3. Det fortæller noget vigtigt om markedet lige nu: Det er ikke kun de dyre prestige-elbiler, der fylder. Det er de brede, familievenlige modeller, der har taget føringen.

Herunder top 20 elbiler I Danmark:

600.000 elbiler: Nu er Danmark for alvor blevet et elbilland